5 студзеня 2007 году ў грэка-каталiцкай парафii Хрыста Чалавекалюбцы, што ў Маладэчна, адбылося асьвячэньне iканастасу. Iконы для iканастасу i алтарную фрэску Ўваскрасеньня Хрыстова напiсаў iканапiсец з Вiцебску сп. Мiхась Кускоў. На сьвяце прысутнiчалi каталiкi абодвух абрадаў, як сярод духавенства, так i сярод вернiкаў. Боскую Лiтургiю ўзначальваў Архiмандрыт Сяргей (Гаек). Яму саслужылi новапрасьвiтары а.Андрэй Буйнiч i а. Аляксандр Шаўцоў, душпастыр парафii ў Маладэчна а. Андрэй Абламейка i дыякан Яўген Усошын. Разьдзялiць радасьць гэтага сьвята прыйшлi таксама мясцовы рыма-каталiцкi дэкан Эдмунд Даўгiловiч i манах-капуцын айцец Тадэвуш. Мясцовыя парафiяне сустракалi Архiмандрыта Сяргея i паважаных гасьцей калядкамi i тэатралiзаванай пастаноўкай. Пасьля багаслужбы адбылося асьвячэньне куцьцi. Усе прысутныя змаглi пачаставацца хлебам з мёдам ды традыцыйнай куцьцёй.